b'\n_START_ARTICLE_\nHEO\n_START_PARAGRAPH_\nHelsingin Evankelinen Opisto eli HEO on kansanopisto Helsingin Kalliossa. Se tarjoaa media- ja kulttuurialan opintoja sek\xc3\xa4 yliopiston perusopintoja mm. historiassa, kasvatustieteiss\xc3\xa4, kauppatieteiss\xc3\xa4, liikuntatieteiss\xc3\xa4, l\xc3\xa4\xc3\xa4ketieteess\xc3\xa4, oikeustieteess\xc3\xa4, psykologiassa, terveystieteiss\xc3\xa4 ja valtiotieteiss\xc3\xa4. HEO:ssa on vuosittain noin 400 opiskelijaa ja se on Suomen suurin kansanopisto._NEWLINE_HEO aloitti toimintansa Helsingin Kalliossa vuonna 1949. Se toimii opetusministeri\xc3\xb6n toimiluvalla ja saa toimintaansa valtionosuutta. Opiston yll\xc3\xa4pit\xc3\xa4j\xc3\xa4 on Helsingin evankelisen opiston s\xc3\xa4\xc3\xa4ti\xc3\xb6. HEOn yhteydess\xc3\xa4 toimii oma ravintola Kirstin Keidas, joka on my\xc3\xb6s lounas- ja tilausravintola.\n_START_SECTION_\nHEO Kulttuuri\n_START_PARAGRAPH_\nHEO Kulttuuri tarjoaa taideopetusta kirjoittamisen, kuvallisen ilmaisun, musiikin ja teatterin aloilla. Opiskelu painottaa k\xc3\xa4yt\xc3\xa4nn\xc3\xb6n tekemist\xc3\xa4 ja keskittyy ilmaisutaitoon ja esiintymiseen, elokuva- ja TV-ilmaisuun, k\xc3\xa4sikirjoittamiseen, musiikkiin ja lauluntekoon ja teatteriohjaamiseen.\n_START_SECTION_\nHEO Media\n_START_PARAGRAPH_\nHEO Media on erikoistunut viestint\xc3\xa4\xc3\xa4n. Sen opetusmetodina on tarkoin ohjattu k\xc3\xa4yt\xc3\xa4nn\xc3\xb6n tekeminen, jossa tutustutaan toimittajuuteen k\xc3\xa4yt\xc3\xa4nn\xc3\xb6n harjoitusten kautta. Opiston medialinjoihin kuuluu muun muassa graafinen suunnittelu, urheilutoimittaja, pelisuunnittelu sek\xc3\xa4 radio- ja TV-journalismi.\n_START_SECTION_\nHEO Yliopistoon\n_START_PARAGRAPH_\nHEO Yliopistoon on lukuvuoden mittainen valmennuskurssi korkeakouluopintoihin. HEOssa voi suorittaa avoimen yliopiston opintoja ja parantaa valmiuksia pyritt\xc3\xa4ess\xc3\xa4 yliopistojen tiedekuntiin tai ammattikorkeakouluun. Perusopinnot voi hyv\xc3\xa4ksilukea my\xc3\xb6hemmin osaksi korkeakoulututkintoa. Yliopistokurssien lis\xc3\xa4ksi HEOssa on kursseja, joissa teoria ja k\xc3\xa4yt\xc3\xa4nt\xc3\xb6 yhdistyv\xc3\xa4t vierailuilla ja ty\xc3\xb6harjoittelussa.'